stanford-oval/wikipedia huggingface dataset:
ลิเงียม

ขุนพลของจ๊กก๊ก (เสียชีวิต ค.ศ. 234)
| ลิเงียม (หลี่ เหยียน) |
| --- | --- |
李嚴

ขุนพลพิทักษ์ส่วนกลาง (中都護 จงตูฮู่)
ดำรงตำแหน่ง ค.ศ. 230 (230) – กันยายนหรือตุลาคม ค.ศ. 231 (231)
กษัตริย์: เล่าเสี้ยน
หัวหน้ารัฐบาล: จูกัดเหลียง
ขุนพลทหารม้าทะยาน (驃騎將軍 เพี่ยวฉีเจียงจฺวิน)
ดำรงตำแหน่ง 230
กษัตริย์: เล่าเสี้ยน
หัวหน้ารัฐบาล: จูกัดเหลียง
ขุนพลทัพหน้า (前將軍 เฉียนเจียงจฺวิน)
ดำรงตำแหน่ง ค.ศ. 226 (226) – ค.ศ. 230 (230)
กษัตริย์: เล่าเสี้ยน
หัวหน้ารัฐบาล: จูกัดเหลียง
เสนาบดีกรมวัง (光祿勳 กวางลู่ซฺวิน)
ดำรงตำแหน่ง ค.ศ. 226 (226) – ค.ศ. 230 (230)
กษัตริย์: เล่าเสี้ยน
หัวหน้ารัฐบาล: จูกัดเหลียง
หัวหน้าสำนักราชเลขาธิการ (尚書令 ช่างชูลิ่ง)
ดำรงตำแหน่ง ค.ศ. 222 (222) – ค.ศ. 223 (223)
กษัตริย์: เล่าปี่
หัวหน้ารัฐบาล: จูกัดเหลียง
ขุนพลผู้ช่วยเหลือราชวงศ์ฮั่น (輔漢將軍 ฝู่ฮั่นเจียงจฺวิน)
ดำรงตำแหน่ง ค.ศ. 218 (218) – ค.ศ. 222 (222)
ขุนพลผู้ฟื้นฟู (興業將軍 ซิงเย่เจียงจฺวิน)
ดำรงตำแหน่ง ป. ค.ศ. 214 (214) – ค.ศ. 218 (218)
เจ้าเมืองเฉียนเว่ย์ (犍為太守 เฉียนเว่ย์ไท่โฉ่ว)
ดำรงตำแหน่ง ป. ค.ศ. 214 (214) – ค.ศ. 218 (218)
 
ข้อมูลส่วนบุคคล
เกิด: ไม่ทราบ นครหนานหยาง มณฑลเหอหนาน
เสียชีวิต: ค.ศ. 234 อำเภอจื่อถง มณฑลเสฉวน
บุตร: ลิอ๋อง
อาชีพ: ขุนพล
ชื่อรอง: เจิ้งฟาง (正方)
ชื่ออื่น: หลี่ ผิง (李平)
บรรดาศักดิ์: ตูเซียงโหว (都鄉侯)

รูปลิเงียมจากเกม Romance Of The Three Kingdoms XI
ลิเงียม หรือ ลิเหยียม (เสียชีวิต ป. ตุลาคม ค.ศ. 234) มีชื่อในภาษาจีนกลางว่า หลี่ เหยียน (จีน: 李嚴; พินอิน: Lǐ Yán) ชื่อรอง เจิ้งฟาง (จีน: 正方; พินอิน: Zhèngfāng) มีอีกชื่อว่า หลี่ ผิง (จีน: 李平; พินอิน: Lǐ Píng) เป็นขุนพลของรัฐจ๊กก๊กในยุคสามก๊กของจีน ลิเงียมขึ้นถึงจุดสูงสุดในราชการเมื่อได้รับการตรัสฝากฝังจากเล่าปี่จักรพรรดิแห่งจ๊กก๊กให้เป็นผู้กุมอำนาจสูงสุดทางการทหาร และเป็นผู้สำเร็จราชการแทนพระองค์ร่วมกับจูกัดเหลียงให้กับเล่าเสี้ยนผู้เป็นโอรสและรัชทายาท หลังการสวรรคตของเล่าปี่ ลิเงียมได้รับยศเป็นขุนพลทัพหน้าซึ่งเคยดำรงตำแหน่งล่าสุดโดยกวนอูถึงปี ค.ศ. 220  ลิเงียมรับราชการในช่วงกลางและปลายทศวรรษ 220 ในฐานะแม่ทัพภูมิภาคในแนวรบด้านตะวันออกร่วมกับเฉิน เต้าที่เป็นรองแม่ทัพ ลิเงียมไม่เคยเผชิญการยุทธการครั้งใหญ่ขณะดำรงตำแหน่ง อย่างไรก็ตาม ในทศวรรษ 230 ช่วงระหว่างการบุกขึ้นเหนือของจูกัดเหลียงครั้งที่ 4 ลิเงียมได้รับยศสูงขึ้นเป็นขุนพลทหารม้าทะยาน โดยเป็นฐานะเป็นรองเพียงจูกัดเหลียง ลิเงียมได้รับมอบหมายให้รับผิดชอบการขนส่งเสบียง แต่ลิเงียมไม่สามารถขนส่งเสบียงให้กับทัพของจูกัดเหลียงได้ทันเวลา ลิเงียมพยายามปกปิดความผิดพลาดของตนด้วยวิธีการหลอกลวง เป็นผลทำให้ลิเงียมถูกปลดจากตำแหน่งและอำนาจ
ประวัติและการรับราชการช่วงต้น

ลิเงียมในวัยเยาว์รับราชการเป็นเสมียนในมณฑลเกงจิ๋ว (ครอบคลุมพื้นที่ของมณฑลหูเป่ย์และมณฑลหูหนานในปัจจุบัน) โดยอยู่ภายใต้เล่าเปียวเจ้ามณฑลเกงจิ๋ว และมีชื่อเสียงว่าเป็นผู้มีความสามารถ เมื่อขุนศึกโจโฉเริ่มการทัพบุกใต้ในปี ค.ศ. 208 เพื่อยึดครองมณฑลเกงจิ๋ว ลิเงียมได้ลี้ภัยออกจากมณฑลเกงจิ๋วเข้าไปยังมณฑลเอ๊กจิ๋ว (ครอบคลุมพื้นที่ของมณฑลเสฉวนและนครฉงชิ่งในปัจจุบัน) ซึ่งอยู่ภายใต้การปกครองของเล่าเจี้ยง
เล่าเจี้ยงตั้งให้ลิเงียมเป็นนายอำเภอเซงโต๋ ลิเงียมขึ้นมามีชื่อเสียงระหว่างดำรงตำแหน่งใหม่นี้ ต่อมาเมื่อขุนศึกเล่าปี่นำทัพบุกมณฑลเอ๊กจิ๋ว ลิเงียมได้รับมอบหมายให้เป็นผู้ควบคุมทัพ ลิเงียมควรจะเป็นผู้ขับไล่ทัพเล่าปี่ที่บุกมาที่กิมก๊ก ซึ่งเป็นจุดยุทธศาสตร์สำคัญก่อนเข้าเซงโต๋นครหลวงของเอ๊กจิ๋ว  แต่ลิเงียมกำลังนำผู้ใต้บังคับบัญชาสวามิภักดิ์ต่อเล่าปี่เมื่อเล่าปี่มาถึง ลิเงียมได้นับการแต่งตั้งให้เป็นรองขุนพล
รับราชการกับเล่าปี่

หลังจากเล่าปี่ยึดครองมณฑลเอ๊กจิ๋ว ลิเงียมได้รับการแต่งตั้งเป็นเจ้าเมือง (太守 ไท่โฉ่ว) ของเมืองเฉียนเว่ย์ (犍為郡 เฉียนเว่ย์จฺวิ้น) และขุนพลผู้ฟื้นฟู (興業將軍 ซิงเย่เจียงจฺวิน) เพื่อเป็นการเสริมความมั่นคงของระบอบปกครองใหม่ แม้ว่าลิเงียมจะเป็นผู้เข้าร่วมใหม่ แต่ก็ได้รับเชิญให้ร่วมร่างฉู่เคอ (蜀科; ประมาลกฎหมายของภูมิภาคจ๊ก) ร่วมกับจูกัดเหลียง หวดเจ้ง อีเจี้ย และเล่าป๋า (ฉู่เคอเป็นแนวทางที่สำคัญที่สุดสำหรับระบบกฎหมายของรัฐจ๊กก๊กในเวลาต่อมา) ลิเงียมยังคงแสดงความสามารถในฐานะเจ้าเมือง มีการริเริ่มและดำเนินการโครงการโยธาที่สำคัญหลายโครงการภายใต้การนำของลิเงียม ได้แก่ การขุดอุโมงค์ผ่านภูเขาเทียนเช่อ (天社) การซ่อมแซมถนนเลียบแม่น้ำ การสร้างและปรับปรุงโครงสร้างพื้นฐานในเขตอำนาจ ราษฎรภายในการปกครองของลิเงียมต่างยินดี อย่างไรก็ตาม ลิเงียมก็เริ่มแสดงถึงข้อเสียในเรื่องความสัมพันธ์กับเหล่าข้าราชการภายใน เอียวฮอง หัวหน้าเจ้าหน้าที่ผู้ช่วยของลิเงียมคัดค้านเรื่องโครงการก่อสร้างหนึ่งของลิเงียมคือการย้ายที่ว่าการเมือง ลิเงียมปฏิเสธที่จะฟังคำทัดทานของเอียวฮอง เอียวฮองจึงลาออกจากตำแหน่งหลังคัดค้านแผนของลิเงียมอยู่หลายครั้ง หวาง ชง (王沖) ขุนพลรักษาค่ายใหญ่ (牙門將 หยาเหมินเจี้ยง) ภายใต้ลิเงียม แปนพักตร์ไปเข้าด้วยวุยก๊ก เพราะลิเงียมไม่ชอบหวาง ชง ทำให้หวาง ชงกลัวจะถูกลงโทษ
ในปี ค.ศ. 218 ระหว่างที่เล่าปี่กำลังรบของโจโฉเพื่อช่วงชิงเมืองฮันต๋ง ผู้นำกลุ่มโจรหม่า ฉิน (馬秦) และเกา เชิ่ง (高勝) ก่อกบฏเข้าชิงอำเภอจือจง (資中) และรวบรวมผู้คนหลายหมื่นคนให้เข้าร่วมในการก่อการ เนื่องจากเวลานั้นกองกำลังส่วนใหญ่อยู่ที่แนวหน้าของเมืองฮันต๋ง ลิเงียมจึงระดมกองกำลังป้องกันในท้องถิ่นของเมืองเฉียนเว่ย์ได้เพียง 5,000 นาย แต่ก็สามารถปราบกบฏลงได้สำเร็จและนำความสงบเรียบร้อยกลับสู่ผู้คน โกเตงผู้นำชนเผ่าโส่ว (叟) ก็ถือโอกาสนี้เข้าโจมตีอำเภอซินเต้า (新道縣 ซินเต้าเซี่ยน) แต่ลิเงียมนำกองกำลังเข้าปกป้องอำเภอซินเต้าและขับไล่การรุกรานของโกเตงไปได้สำเร็จ จากความดีความชอบนี้ลิเงียมจึงได้เลื่อนขึ้นเป็นขุนพลผู้ช่วยเหลือราชวงศ์ฮั่น (輔漢將軍 ฝู่ฮั่นเจียงจฺวิน)
ในปี ค.ศ. 222 เล่าปี่จักรพรรดิแห่งจ๊กก๊กพ่ายแพ้ยับเยินต่อซุนกวนขุนศึกทางตะวันออกในยุทธการที่อิเหลงและสวรรคตหลังจากนั้นไม่นานที่เป๊กเต้เสีย ในปีนั้นเล่าปี่ได้เรียกลิเงียมมาที่เป๊กเต้เสียและเลื่อนตำแหน่งให้ลิเงียมเป็นหัวหน้าสำนักราชเลขาธิการ (尚書令 ช่างชูลิ่ง) ขณะประชวรใกล้สวรรคต เล่าปี่ตรัสขอให้ลิเงียมเป็นผู้สำเร็จราชการแทนพระองค์ร่วมกับจูกัดเหลียงเพื่อช่วยเหลือโอรสเล่าเสี้ยน และตั้งให้ลิเงียมเป็นขุนพลพิทักษ์ส่วนกลาง (中都護 จงตูฮู่) เพื่อจัดการเริ่องการทหารทั้งหมด ทั้งทหารราชองครักษ์และทหารทั่วไปให้อยู่ใต้การบังคับบัญชาของลิเงียม และยังมอบหมายให้รักษาป้องกันอำเภอเองอั๋น (永安縣 หย่งอานเซี่ยน; ปัจจุบันคืออำเภอเฟิ่งเจี๋ย นครฉงชิ่ง) ใกล้กับชายแดนระหว่างจ๊กก๊กและง่อก๊กที่เป็นรัฐพันธมิตร ตามคำตรัสฝากฝังของเล่าปี่แล้ว ลิเงียมควรจะได้กุมอำนาจสูงสุดทางการทหารในจ๊กก๊ก เล่าปี่เลือกให้เป็นลิเงียม เพราะในปี ค.ศ. 223 ขุนนางมณฑลเอ๊กจิ๋วดั้งเดิมที่น่าจะได้รับตำแหน่งอย่างหวดเจ้งและตั๋งโหต่างก็เสียชีวิตแล้ว ส่วนอุยก๋วนสวามิภักดิ์ต่อวุยก๊กตั้งแต่ปีก่อน และงออี้ก็ได้รับการพิจารณาว่าความสามารถไม่เทียบเท่าลิเงียม
ดูเพิ่ม

รายชื่อบุคคลในยุคสามก๊ก
อมรา ศิริพงษ์

| อมรา ศิริพงษ์ |
| --- | --- |

สารนิเทศภูมิหลัง
เกิด: 1 พฤศจิกายน พ.ศ. 2518 (49 ปี)
อาชีพ: นักร้อง นักแสดง นางแบบ DJ. Creative
สังกัด: หัวลำโพง ริดดิม, Here, ก้านคอคลับ, Fatboyzstaff, Black Media, อิสระ
ฐานข้อมูล
IMDb
ThaiFilmDb
อมรา ศิริพงษ์ หรือ ส้ม อมรา เป็นนักร้อง นักแสดงชาวไทย ยังเป็นดีเจที่ GET 102.5 ทำดนตรีแนวเรกเก้ สกา มีผลงานเพลง อย่างเพลงนางสาวไทย, หวาน, Saturday Night, Play Girl และมีเพลงอย่างซิงเกิลเพลง "รักแท้ทำให้คนตาบอดมองเห็น" กับ "ภาวะโลกร้อน"
ปัจจุบันเป็นเจ้าของรายการ เจอร์นี่ ออฟ เดอะ โซล ทางช่อง 5 และ www.seeitlivethailand.com โดยเป็นเจ้าของบริษัท MR.CHICAGO และ  มีผลงานอัลบั้มแรกในสังกัดแรกชื่อ Here ชุด Sweetless ซึ่งมีเพลงขึ้นอันดับหนึ่ง ใน FatRadio 3 เพลง คือ Saturday Night, นางสาวไทย และหวาน ทำให้ได้รับรางวัล Best Female Artist ในงาน Fat Award จากคลื่นวิทยุ Fat Radio ต่อมาย้ายไปอยู่สังกัดที่สองคือสังกัด ก้านคอคลับ ออกอัลบั้มชื่อ ซ่า อมรมณ์และมีเพลงดังของอัลบั้มในชื่อเดียวกัน และยังเป็นครีเอทีฟของก้านคอคลับ เธอยังมีเพลงในอัลบั้มรวมศิลปินก้านคอคลับ 2 เพลงของเธอเป็นแนวดนตรี ฮิปฮอปและเร้กเก้ มีเพลงดังอย่างเพลง "Playgirl" และยังร่วมในอัลบั้มรวมศิลปิน Yes ในเพลง "วันสุดท้าย" เธอยังเคยได้รับการเสนอชื่อเข้าชิงคมชัดลึกอวอร์ด ครั้งที่ 3 ในสาขาศิลปินหญิงเดี่ยวยอดเยี่ยม และนอกจากการทำงานเป็นนักร้อง มีผลงานเพลงและการแสดงเป็นประจำ ส้มยังเป็น creative ให้กับงานกิจกรรมต่าง ๆ และในปี 2556 ยังเริ่มหน้าที่ใหม่เป็น DJ ที่คลื่นเก็ท 102.5 (Bangkok’s Sound) อีกด้วย
ประวัติ

ชีวิตในวัยเด็กส้มไม่ได้อยู่กับพ่อแม่ โดยเกิดที่จังหวัดอ่างทอง มีคุณพ่อเป็นหมอ และเนื่องจากคุณพ่อย้ายไปประจำที่จังหวัดต่าง ๆ อยู่บ่อยครั้ง จึงต้องเรียนอยู่โรงเรียนอัมพรไพศาล  และจบการศึกษาจากคณะนิเทศศาสตร์  มหาวิทยาลัยอัสสัมชัญ จึงเริ่มเข้าทำงานเป็นฝ่ายมาร์เก็ตติ้งของเอ็มโพเรี่ยม
ทางด้านบทบาทการแสดงเธอแสดงภาพยนตร์เรื่องแรกคือ ช็อกโกแลต รับบทเป็น ซิน อดีตหญิงคนรักของ NO.8 หัวหน้าแก๊งค์มาเฟียไทย ซึ่งจากบทบาทนี้เองทำให้เธอได้รับการเสนอชื่อเข้าชิงรางวัลสุพรรณหงส์ ประจำปี 2551 ในสาขานักแสดงสมทบหญิงยอดเยี่ยม นอกจากนี้ยังได้รับเชิญให้เล่นละครเวทีเรื่อง หลังคาแดง เดอะมิวสิคัล ในปี 2555 และได้แสดงนำในภาพยนตร์บู้ แอ๊คชั่นเรื่อง Kill 'em All ในปี 2555 ซึ่งภาพยนตร์เรื่องนี้กำกับโดย Raimund Huber ด้วย
เธอเคยทำรายการโทรทัศน์ทางช่องยูบีซี 37 เมื่อปี 2543 ได้มีโอกาสท่องเที่ยวต่าง ๆ โดยเฉพาะทะเล ทำให้เธอสนใจทำงานด้านอนุรักษ์ใต้ท้องทะเล และได้เป็นผู้นำหลักในการจัดงานอนุรักษณ์สิ่งแวดล้อมทางทะเลที่เกาะเต่าตั้งแต่ปี 2545 จนในปี 2551 รณรงค์ให้คนไปเที่ยวทะเลไม่ไปทำลายปะการังเวลาดำน้ำ จนในที่สุดได้รับเกียรติเป็นตัวแทน 1 ใน 6 คนของประเทศไทย ร่วมวิ่งคบเพลิงโอลิมปิก 2008 เนื่องจากไปในฐานะบุคคลผู้ทำประโยชน์ให้แก่ชาติด้านสิ่งแวดล้อมแวดล้อม นอกจากนี้ส้มยังทำงานด้านการอนุรักษ์อีกหลายงาน เช่น คอนเสิร์ตเพื่อสิ่งแวดล้อมที่ปาย จ.แม่ฮ่องสอน, คอนเสิร์ตศิลปินอาสา ช่วยภัยน้ำท่วม ที่ร่วมจัดโดยสำนักงานกองทุนสนับสนุนการสร้างเสริมสุขภาพ (สสส.), โปรเจกต์กำจัดขยะในภาวะน้ำท่วม ปีพ.ศ. 2554 ในชื่อทีม Thailand Rescue Team ฯลฯ
ส้มเมีผลงานอัลบั้มแรกชุด Sweetless อัลบั้มที่ 2 ย้ายไปอยู่แกรมมี่ในก้านคอคลับ ออกอัลบั้มชื่อ ซ่า อมรมณ์และมีเพลงดังของอัลบั้มในชื่อเดียวกัน ก็เป็นที่รู้จักมากขึ้น พอมาซิงเกิ้ล playgirl คนรู้จักมากไปทั่ว
ผลงาน > อัลบั้ม

Sweetless (2545)
เพลงในอัลบัม นางสาวไทย / หวาน / ทุกครั้ง / ไม่ผ่าน / เรื่องจริง / ดีกว่า / smile / พัก / moon or sun / ใจลอย / interlude
ซ่า อมรมณ์ (2548)
เพลงในอัลบัม ระเบียบรัด / ซ่าอมรมณ์ /แค่ / ลองดี / ธรรมดา / ซะบายนายส้มตำ / Hoo la la/ หวานกว่า / แมงเม่า/ ที่อยู่ของความรัก
ผลงาน > Single

Play Girl (2550) (อยู่ในอัลบัมก้านคอคลับ 2)
Shake It Baby (2555)
ผลงาน > เพลงพิเศษอื่น ๆ

เกลียดคนสวย (project พลังอิจฉา) เพลงประกอบโฆษณา Oriental Princess
วันสุดท้าย อัลบั้มรวมศิลปิน Yes (2551)
ภาวะโลกร้อน (2553)
สิ่งที่หวัง (2556)
สำหรับเพลงนี้ ส้มแต่งขึ้นมาเพื่อให้ มูลนิธิโรงพยาบาลเด็กมหาราชินี ได้ยอดการดาวน์โหลด ทั้งหมดไปเพื่อช่วย เด็กที่ป่วยเป็นโรครูมาตอย ผ่านมูลนิธิเด็ก เพื่อให้เด็กที่ครอบครัวไม่ค่อยมีฐานะได้ม­­ีโอกาสรับการรักษาและยาที่จำเป็น ซึ่งต้องใช้เงินถึง500,000 บาทต่อคน/ ปี
รักเธอ Feat. Mild (2556) (อยู่ในอัลบั้ม Ford&Friends Sing Stone ศิลปิน ส้ม อมรา Feat. Mild)
ผลงาน > ภาพยนตร์

ช็อกโกแลต
ผลงาน > พิธีกร

รายการ เจอร์นี่ ออฟ เดอะ โซล ทาง ช่อง 5
แหล่งข้อมูลอื่น

อมรา ศิริพงษ์ ที่อินสตาแกรม
เฟซบุ๊คส่วนตัว
กันกุลเอ็นจิเนียริ่ง

| --- | --- |

ประเภท: พลังงานและสาธารณูปโภค
อุตสาหกรรม: ทรัพยากร
รูปแบบ: บริษัทมหาชน SET:GUNKUL
ก่อตั้ง: 5 สิงหาคม พ.ศ. 2525
สำนักงานใหญ่: 1038-1046 ถนนนครไชยศรี แขวงถนนนครไชยศรี เขตดุสิต กทม. 
บุคลากรหลัก: กัลกุล ดำรงปิยวุฒิ์(ประธานกรรมการ) นฤชล ดำรงปิยวุฒิ์(ประธานเจ้าหน้าที่บริหาร)
เว็บไซต์: http://www.gunkul.com
บริษัท กันกุลเอ็นจิเนียริ่ง จำกัด (มหาชน) (อังกฤษ: GUNKUL ENGINEERING PUBLIC COMPANY LIMITED ชื่อย่อ:GUNKUL)  กลุ่มบริษัทดำเนินธุรกิจผลิต จัดหา และจำหน่ายอุปกรณ์สำหรับระบบไฟฟ้าและระบบพลังงานทดแทนซึ่งครอบคลุมอยู่ในทุกขั้นตอนของระบบการส่งและจำหน่ายไฟฟ้าตั้งแต่โรงไฟฟ้าจนถึงผู้ใช้ไฟฟ้า นอกจากนี้บริษัทยังเป็นผู้ผลิตและจำหน่ายไฟฟ้าจากพลังงานทดแทนอีกด้วย
ประวัติ

บริษัท กันกุลเอ็นจิเนียริ่ง จำกัด (มหาชน) ก่อตั้งขึ้นเมื่อวันที่ 5 สิงหาคม 2525 เพื่อประกอบธุรกิจนำเข้าและจัดจำหน่ายอุปกรณ์สำหรับระบบไฟฟ้าและอุปกรณ์อื่นๆที่เกี่ยวข้องให้แก่หน่วยงานต่างๆทั้งภาครัฐและเอกชน  บริษัทได้เข้าจดทะเบียนในตลาดหลักทรัพย์แห่งประเทศไทย ตั้งแต่วันที่ 10 สิงหาคม 2552
การประกอบธุรกิจ

กลุ่มบริษัทฯ ดำเนินธุรกิจผลิต จัดหา และจำหน่ายอุปกรณ์สำหรับระบบไฟฟ้าและระบบพลังงานทดแทนซึ่งครอบคลุมอยู่ในทุกขั้นตอนของระบบการส่งและจำหน่ายไฟฟ้าตั้งแต่โรงไฟฟ้าจนถึงผู้ใช้ไฟฟ้า มีสินค้ากว่า 5,000 รายการ
โครงสร้างการประกอบธุรกิจของกลุ่มบริษัทแบ่งออกเป็น 3 ส่วนได้แก่
ธุรกิจผลิต จัดหาและจำหน่ายอุปกรณ์สำหรับระบบไฟฟ้าและระบบพลังงานทดแทน
ธุรกิจผลิตและจำหน่ายไฟฟ้าจากพลังงานทดแทน
ธุรกิจก่อสร้างโรงไฟฟ้าพลังงานทดแทน
โดยมีกลุ่มลูกค้าแบ่งออกเป็น 3 กลุ่มคือ กลุ่มลูกค้าภาครัฐ กลุ่มลูกค้าภาคเอกชน และกลุ่มลูกค้าต่างประเทศ
ผู้ถือหุ้นรายใหญ่

ข้อมูล ณ วันที่ 12 มีนาคม 2568
| 0 | 1 | 2 | 3 |
| --- | --- | --- | --- |
| ลำดับที่ | รายชื่อผู้ถือหุ้น | จำนวนหุ้นสามัญ | สัดส่วนการถือหุ้น |
| 1 | บริษัท กันกุล กรุ๊พ จำกัด | 4,358,519,280 | 49.07% |
| 2 | นาย กันกุล ดำรงปิยวุฒิ์ | 439,017,850 | 4.94% |
| 3 | บริษัท ไทยเอ็นวีดีอาร์ จำกัด | 305,344,177 | 3.44% |
| 4 | บริษัท กันกุลเอ็นจิเนียริ่ง จำกัด (มหาชน) | 280,920,000 | 3.16% |
| 5 | บริษัท กันกุล กรุ๊พ จำกัด . | 143,500,000 | 1.62% |
สำนักงานบริษัท กันกุลเอ็นจิเนียริ่ง จำกัด (มหาชน)
โทรทัศน์ภาคพื้นดินระบบดิจิทัลในประเทศไทย

โทรทัศน์ภาคพื้นดินระบบดิจิทัลในประเทศไทย เป็นวิวัฒนาการสำคัญของโทรทัศน์ในประเทศไทย ด้วยโทรทัศน์ภาคพื้นดินระบบดิจิทัล ซึ่งผู้ชมส่วนใหญ่ทั่วไปจะเรียกว่า ทีวีดิจิตอล หรือ ทีวีดิจิทัล ทั้งนี้ตามกฎหมายราชอาณาจักรไทยบัญญัติในรัฐธรรมนูญให้มีองค์การของรัฐแห่งหนึ่งขึ้นมาดูแลกิจการโทรคมนาคม กิจการโทรทัศน์วิทยุกระจายเสียง และกิจการสารสนเทศอาศัยอำนาจตามรัฐธรรมนูญ พ.ศ. 2560 ให้จัดตั้งหน่วยงานองค์กรอิสระใหม่ขึ้นเป็นคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เป็นองค์กรอิสระภาครัฐที่รับผิดชอบโดยตรง เกี่ยวกับคลื่นความถี่ทั้งหมด กสทช. ออกกำหนดให้ใช้ระบบการออกอากาศตามมาตรฐาน การแพร่สัญญาณภาพดิจิทัลภาคพื้นดินรุ่นที่ 2 (DVB-T2) กำหนดระยะของการทดลองออกอากาศไว้ ระหว่างวันที่ 1 - 24 เมษายน พ.ศ. 2557 ก่อนจะกำหนดเวลาให้ผู้ประกอบการทุกรายเตรียมความพร้อมขั้นสุดท้าย เพื่อเริ่มออกอากาศในส่วนกลางระหว่าง 25 เมษายน - 25 พฤษภาคม พ.ศ. 2557
โดยตามแผนแม่บทของ กสทช. ในประเทศไทยจะเริ่มยุติการออกอากาศโทรทัศน์ระบบแอนะล็อกภายในปี พ.ศ. 2558 แต่ในการดำเนินการจริงนั้น การยุติการออกอากาศของสถานีโทรทัศน์ระบบ VHF และ UHF แบบแอนะล็อกมีความล่าช้า และแต่ละสถานีในแต่ละพื้นที่ได้ยุติออกอากาศไม่พร้อมกัน โดยสถานีโทรทัศน์ส่วนใหญ่ได้ยุติการออกอากาศโทรทัศน์ในระบบแอนะล็อกอย่างสมบูรณ์ในระยะเวลาเดียวกันคือช่วงกลางปี พ.ศ. 2561 และไทยทีวีสีช่อง 3 ได้ยุติการออกอากาศโทรทัศน์ในระบบแอนะล็อกเป็นช่องสุดท้ายของประเทศไทย ในเวลา 00:01 น. ของวันที่ 26 มีนาคม พ.ศ. 2563
ตามแผนแม่บทการบริหารคลื่นความถี่ พ.ศ. 2555 กำหนดให้เริ่มต้นรับส่งสัญญาณวิทยุโทรทัศน์ภาคพื้นดินด้วยระบบดิจิทัล ภายในเวลา 4 ปี นับแต่วันที่ 4 เมษายน พ.ศ. 2555 ซึ่งประกาศแผนแม่บทฉบับดังกล่าว และสืบเนื่องด้วย แผนแม่บทกิจการกระจายเสียงและกิจการโทรทัศน์ ฉบับที่ 1 (กรอบการดำเนินงานอยู่ในช่วงระหว่างปี พ.ศ. 2555 - 2559) มีการกำหนดยุทธศาสตร์ และระยะเวลาในการเปลี่ยนผ่านจากการส่งสัญญาณโทรทัศน์ภาคพื้นดิน ด้วยระบบแอนะล็อก ไปสู่การใช้ระบบดิจิทัล โดยให้เริ่มรับส่งสัญญาณวิทยุกระจายเสียงและวิทยุโทรทัศน์ภาคพื้นดิน ด้วยระบบดิจิทัลภายใน 4 ปี, ให้มีมาตรการสนับสนุนการวิจัยและพัฒนาการผลิตอุปกรณ์รับสัญญาณวิทยุกระจายเสียงและวิทยุโทรทัศน์ ภายใน 3 ปี, ให้มีมาตรการสนับสนุนอุปกรณ์รับสัญญาณวิทยุกระจายเสียงและวิทยุโทรทัศน์ภาคพื้นดินระบบดิจิทัล สำหรับผู้มีรายได้น้อยภายใน 3 ปี และให้มีจำนวนครัวเรือนในเมืองใหญ่ ที่สามารถรับสัญญาณวิทยุกระจายเสียงและวิทยุโทรทัศน์ภาคพื้นดินในระบบดิจิทัลได้ ไม่น้อยกว่า 80% ภายใน 5 ปี
จำนวนและประเภทช่องโทรทัศน์

กสทช. กำหนดจำนวนและรูปแบบ ช่องโทรทัศน์ภาคพื้นดินระบบดิจิทัล เบื้องต้นไว้ทั้งสิ้น 48 ช่อง ได้แก่
กลุ่มช่องประเภทบริการสาธารณะและชุมชน จำนวน 24 ช่อง โดยใช้วิธีการคัดเลือกคุณสมบัติ (Beauty Contest) เพื่อรับรองใบอนุญาตใช้คลื่นความถี่ ได้แก่
ประเภทรายการบริการสาธารณะ จำนวน 12 ช่อง (ระดับชาติ)
ประเภทรายการบริการชุมชน จำนวน 12 ช่อง (จำแนกเป็นแต่ละเขตบริการ)
กลุ่มช่องประเภทบริการทางธุรกิจระดับชาติ จำนวน 24 ช่อง โดยใช้วิธีการประมูลคลื่นความถี่ (Auction) เพื่อรับรองใบอนุญาตใช้คลื่นความถี่ ได้แก่
ประเภทรายการเด็ก เยาวชน และครอบครัว จำนวน 3 ช่อง โดยกำหนดราคาประมูลขั้นต่ำไว้ที่ 140 ล้านบาท
ประเภทรายการข่าวสาร และสาระ จำนวน 7 ช่อง โดยกำหนดราคาประมูลขั้นต่ำไว้ที่ 220 ล้านบาท
ประเภทรายการทั่วไป ภาพคมชัดมาตรฐาน (Standard Definition : SD) จำนวน 7 ช่อง โดยกำหนดราคาประมูลขั้นต่ำไว้ที่ 380 ล้านบาท
ประเภทรายการทั่วไป ภาพคมชัดสูง (High Definition : HD) จำนวน 7 ช่อง กำหนดราคาประมูลขั้นต่ำไว้ที่ 1,510 ล้านบาท
การประมูลใบอนุญาตใช้คลื่นความถี่

ภายหลังที่ กสทช. ได้มีการกำหนดนโยบาย แนวทาง และแผนแม่บทการดำเนินการด้านกิจการโทรทัศน์ คณะกรรมการกิจการกระจายเสียงและกิจการโทรทัศน์ หรือ กสท. ก็ได้มีการประชุมภายในหลายครั้งจนได้หลักเกณฑ์ที่ชัดเจนในการจัดการบริหารช่องและคลื่นความถี่อย่างชัดเจน โดยมติที่ประชุมของ กสท. ณ วันที่ 2 ตุลาคม พ.ศ. 2555 มีรายละเอียดและข้อกำหนดดังนี้
อนุมัติช่องรายการดิจิทัลทีวีทั้งหมด 60 ช่อง แบ่งเป็น
บริการสาธารณะ 20% หรือ 12 ช่อง
บริการชุมชน 20% หรือ 12 ช่อง
บริการธุรกิจ 60% หรือ 36 ช่อง แบ่งเป็น
รายการเด็กและเยาวชน (ความละเอียดปกติ) 5 ช่อง
รายการข่าวสารและสารประโยชน์ (ความละเอียดปกติ) 5 ช่อง
รายการทั่วไป ความละเอียดปกติ 10 ช่อง
รายการทั่วไป ความคมชัดสูง 4 ช่อง
แต่ภายหลังได้ปรับลดจำนวนช่องลงเพื่อความเหมาะสม และปรับเปลี่ยนเงื่อนไขอยู่ตลอด จนในที่สุดข้อกำหนดทั้งหมดได้ถูกบันทึกเอาไว้ใน ประกาศ กสทช. เรื่อง หลักเกณฑ์ วิธีการ และเงื่อนไขการประมูลคลื่นความถี่ เพื่อให้บริการโทรทัศน์ในระบบดิจิทัล ประเภทบริการทางธุรกิจระดับชาติ พ.ศ. 2556 โดยมีรายละเอียดโดยย่อดังนี้
อนุมัติช่องรายการดิจิทัลทีวีทั้งหมด 48 ช่อง แบ่งเป็น
บริการสาธารณะ 25% หรือ 12 ช่อง โดยที่ กองทัพบก กรมประชาสัมพันธ์ และ Thai PBS ได้รับช่องในการออกอากาศไปแล้ว 4 ช่อง
บริการชุมชน 25% หรือ 12 ช่อง จะเริ่มจัดสรรใบอนุญาตในการดำเนินการในปี พ.ศ. 2558
บริการธุรกิจ 50% หรือ 24 ช่อง แบ่งเป็น
รายการเด็กและเยาวชน (ความละเอียดปกติ) 3 ช่อง ราคาประมูลเริ่มต้นที่ 140 ล้านบาท เคาะเพิ่มครั้งละ 2 ล้านบาท
รายการข่าวสารและสารประโยชน์ (ความละเอียดปกติ) 7 ช่อง ราคาประมูลเริ่มต้นที่ 220 ล้านบาท เคาะเพิ่มครั้งละ 2 ล้านบาท
รายการทั่วไป ความละเอียดปกติ 7 ช่อง ราคาประมูลเริ่มต้นที่ 380 ล้านบาท เคาะเพิ่มครั้งละ 5 ล้านบาท
รายการทั่วไป ความคมชัดสูง 7 ช่อง ราคาประมูลเริ่มต้นที่ 1,510 ล้านบาท เคาะเพิ่มครั้งละ 10 ล้านบาท
โดยที่ กสทช. ได้เริ่มจำหน่ายซองเอกสารเงื่อนไขการประมูลช่องในวันที่ 10 - 12 กันยายน พ.ศ. 2556 เพื่อเตรียมความพร้อมในการประมูลที่คาดว่าจะมีขึ้นในช่วงเดือนพฤศจิกายน - เดือนธันวาคม พ.ศ. 2556 โดย ณ เวลา 16.00 น. ของวันที่ 12 กันยายน กล่าวโดยสรุปคือ กสทช. ได้ขายซองประมูลให้กับภาคเอกชนไป 49 ช่อง 33 บริษัท และนัดส่งเอกสารเพื่อเตรียมความพร้อมในการประมูลในเดือนตุลาคม จนกระทั่งในที่สุด กสทช. ก็ได้กำหนดวันประมูลดิจิทัลทีวีอย่างเป็นทางการ คือวันที่ 26 ธันวาคม พ.ศ. 2556 จะเปิดประมูล 2 ประเภท คือช่องรายการทั่วไป ความคมชัดสูง และช่องรายการทั่วไป ความคมชัดมาตรฐาน และในวันที่ 27 ธันวาคม พ.ศ. 2556 จะเปิดประมูลอีกสองประเภท คือช่องข่าวสารและสารประโยชน์ และช่องเด็กและเยาวชน
ซึ่งการประมูลในวันนั้น ทำให้เกิดรายได้เข้าประเทศกว่า 50,862 ล้านบาท โดยแต่เดิม เงินก้อนนี้จะถูกส่งเข้า กองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ หรือ กทปส. เพื่อใช้ในการวิจัยเทคโนโลยีด้านกิจการกระจายเสียง กิจการโทรทัศน์ และกิจการโทรคมนาคม แต่ในเดือนพฤษภาคม พ.ศ. 2557 กลับเกิดเหตุความไม่โปร่งใสในการนำเงินไปใช้งาน หลังมีปัญหาลิขสิทธิ์การถ่ายทอดออกอากาศการแข่งขันฟุตบอลโลก 2014 คณะรักษาความสงบแห่งชาติ ที่เป็นคณะรัฐประหารในช่วงนั้น จึงออกประกาศฉบับที่ 80/2557 เรื่อง การแก้ไขเพิ่มเติมกฎหมายว่าด้วยองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม โดยกำหนดให้ กสทช. ทำการหักค่าใช้จ่ายทั้งหมดจากเงินที่ได้จากการประมูลดิจิทัลทีวีจำนวน 50,862 ล้านบาทออก แล้วส่งเงินที่เหลือเข้ากระทรวงการคลังเพื่อใช้บริหารราชการแผ่นดินต่อไป
การประมูลใบอนุญาตใช้คลื่นความถี่ > ช่องประเภทรายการทั่วไป ภาพคมชัดสูง

กสทช.จัดการประมูลช่องโทรทัศน์ ประเภทรายการทั่วไป ภาพคมชัดสูง เมื่อวันที่ 26 ธันวาคม พ.ศ. 2556 โดยมีบริษัทยื่นซองประมูลทั้งสิ้น 9 ราย ประมูลได้ 7 ราย มีรายได้รวม 23,700 ล้านบาท
| อันดับ | รหัสประมูล | ชื่อผู้ประมูล | มูลค่าประมูล  (ล้านบาท) |
| --- | --- | --- | --- |
| 1 | H04 | (ช่อง 3) บริษัท บีอีซี-มัลติมีเดีย จำกัด | 3,530 |
| 2 | H06 | (น.พ. ปราเสริฐ ปราสาททองโอสถ) บริษัท บางกอก มีเดีย แอนด์ บรอดคาสติ้ง จำกัด | 3,460 |
| 3 | H05 | (ช่อง 7) บริษัท กรุงเทพโทรทัศน์และวิทยุ จำกัด | 3,370 |
| 4 | H08 | (ไทยรัฐทีวี) บริษัท ทริปเปิล วี บรอดคาสท์ จำกัด | 3,360 |
| 5 | H03 | (MCOT) บริษัท อสมท จำกัด (มหาชน) | 3,340 |
| 6 (ร่วม) | H01 | (อมรินทร์ พรินติง) บริษัท อมรินทร์ เทเลวิชั่น จำกัด | 3,320 |
| 6 (ร่วม) | H07 | (GMM Grammy) บริษัท จีเอ็มเอ็ม เอชดี ดิจิทัล ทีวี จำกัด | 3,320 |
| 8 | ไม่ผ่านการประมูล | บริษัท พีเอ็ม กรุ๊ป จำกัด | 3,310 |
| 9 | ไม่ผ่านการประมูล | บริษัท ไทย บรอดคาสติ้ง จำกัด | 3,000 |
การประมูลใบอนุญาตใช้คลื่นความถี่ > ช่องประเภทรายการทั่วไป ภาพคมชัดมาตรฐาน

กสทช.จัดการประมูลช่องโทรทัศน์ ประเภทรายการทั่วไป ภาพคมชัดมาตรฐาน เมื่อวันที่ 26 ธันวาคม พ.ศ. 2556 โดยมีบริษัทยื่นซองประมูล 16 ราย ประมูลได้ 7 ราย มีรายได้รวม 15,950 ล้านบาท
| อันดับ | รหัสประมูล | ชื่อผู้ประมูล | มูลค่าประมูล  (ล้านบาท) |
| --- | --- | --- | --- |
| 1 | S15 | (Workpoint) บริษัท ไทย บรอดคาสติ้ง จำกัด | 2,355 |
| 2 | S03 | (กลุ่มทรู) บริษัท ทรู ดีทีที จำกัด | 2,315 |
| 3 | S10 | (GMM Grammy) บริษัท จีเอ็มเอ็ม เอสดี ดิจิทัล ทีวี จำกัด | 2,290 |
| 4 | S02 | (ช่อง 3) บริษัท บีอีซี-มัลติมีเดีย จำกัด | 2,275 |
| 5 | S09 | (ช่อง 8) บริษัท อาร์.เอส.เทเลวิชัน จำกัด | 2,265 |
| 6 | S13 | (www.mthai.com) บริษัท โมโน บรอดคาสต์ จำกัด | 2,250 |
| 7 | S12 | (เครือเนชั่น) บริษัท แบงคอก บิสสิเนส บรอดแคสติง จำกัด | 2,200 |
| 8 | ไม่ผ่านการประมูล | บริษัท บีบีทีวี แซทเทลวิชัน จำกัด |  |
| 9 | ไม่ผ่านการประมูล | บริษัท อสมท จำกัด (มหาชน) |  |
| 10 | ไม่ผ่านการประมูล | บริษัท อมรินทร์ เทเลวิชัน จำกัด |  |
| 11 | ไม่ผ่านการประมูล | บริษัท โฟร์ วัน วัน เอ็นเตอร์เทนเมนท์ จำกัด |  |
| 12 | ไม่ผ่านการประมูล | บริษัท บางกอก มีเดีย แอนด์ บรอดคาสติง จำกัด |  |
| 13 | ไม่ผ่านการประมูล | บริษัท ทริปเปิล วี บรอดคาสต์ จำกัด |  |
| 14 | ไม่ผ่านการประมูล | บริษัท ไทยทีวี จำกัด |  |
| 15 | ไม่ผ่านการประมูล | บริษัท วอยซ์ ทีวี จำกัด |  |
| 16 | ไม่ผ่านการประมูล | บริษัท ทัช ทีวี จำกัด |  |
การประมูลใบอนุญาตใช้คลื่นความถี่ > ช่องประเภทรายการข่าวสาร และสาระ

กสทช.จัดการประมูลช่องโทรทัศน์ ประเภทรายการข่าวสารและสาระ (ภาพคมชัดมาตรฐาน) เมื่อวันที่ 27 ธันวาคม พ.ศ. 2556 โดยมีบริษัทยื่นซองประมูล 10 ราย ประมูลได้ 7 ราย มีรายได้รวม 9,238 ล้านบาท
| อันดับ | รหัสประมูล | ชื่อผู้ประมูล | มูลค่าประมูล  (ล้านบาท) |
| --- | --- | --- | --- |
| 1 | N09 | (เครือเนชั่น) บริษัท เอ็นบีซี เน็กซ์ วิชัน จำกัด | 1,338 |
| 2 | N06 | บริษัท วอยซ์ ทีวี จำกัด | 1,330 |
| 3 | N08 | (TV Pool) บริษัท ไทยทีวี จำกัด | 1,328 |
| 4 | N01 | บริษัท สปริงนิวส์ เทเลวิชัน จำกัด | 1,318 |
| 5 | N05 | (เครือทรู, TNN24) บริษัท ไทย นิวส์ เน็ตเวิร์ก จำกัด | 1,316 |
| 6 | N10 | (Daily News) บริษัท ดีเอ็น บรอดคาสต์ จำกัด | 1,310 |
| 7 | N04 | บริษัท 3 เอ. มาร์เก็ตติง จำกัด | 1,298 |
| 8 | ไม่ผ่านการประมูล | บริษัท โมโน เจเนอเรชัน จำกัด |  |
| 9 | ไม่ผ่านการประมูล | บริษัท ไอ-สปอร์ต มีเดีย จำกัด |  |
| 10 | ไม่ผ่านการประมูล | บริษัท โพสต์ ทีวี จำกัด |  |
การประมูลใบอนุญาตใช้คลื่นความถี่ > ช่องประเภทรายการเด็ก เยาวชน และครอบครัว

กสทช.จัดการประมูลช่องโทรทัศน์ ประเภทรายการเด็ก เยาวชน และครอบครัว (ภาพคมชัดมาตรฐาน) เมื่อวันที่ 27 ธันวาคม พ.ศ. 2556 โดยมีบริษัทยื่นซองประมูล 6 ราย ประมูลได้ 3 ราย มีรายได้รวม 1,974 ล้านบาท
| อันดับ | รหัสประมูล | ชื่อผู้ประมูล | มูลค่าประมูล  (ล้านบาท) |
| --- | --- | --- | --- |
| 1 | K01 | (ช่อง 3) บริษัท บีอีซี-มัลติมีเดีย จำกัด | 666 |
| 2 | K03 | (MCOT Family) บริษัท อสมท จำกัด (มหาชน) | 660 |
| 3 | K06 | (TV Pool) บริษัท ไทยทีวี จำกัด | 648 |
| 4 | ไม่ผ่านการประมูล | บริษัท โรสมีเดีย แอนด์ เอ็นเตอร์เทนเมนท์ จำกัด |  |
| 5 | ไม่ผ่านการประมูล |  บริษัท เนชัน คิดส์ จำกัด |  |
| 6 | ไม่ผ่านการประมูล | บริษัท ทรู ดีทีที จำกัด |  |